钦定古今图书集成/明伦汇编/官常典/第312卷 > 毕自严
## 钦定古今图书集成/明伦汇编/官常典/第312卷 > 毕自严

按《明外史》本传：“自严，字景曾，淄人。万历二十年进士。
授松江推官。年少有吏才，迁刑部主事，历工部员外
郎中，迁淮徐道参议。内艰阕，以故官分守冀宁。改河
东副使，引疾去。起洮岷兵备参政，以按察使徙治榆
林西路，进右布政使。泰昌时，召为太仆卿。天启元年
四月，辽阳覆，廷议设天津巡抚，专饬海防，改自严右”
佥都御史以往，置水军，缮战舰，备戎器。及熊廷弼建
《三方布置策》，天津居其一，益设镇海诸营。用戚继光
遗法，水军先习陆战，军由是可用。魏忠贤令锦衣千
户刘侨逮天津废将，自严以无驾，帖疏论之，报闻。四
方所募兵日逃亡，用自严言，摄其亲属补伍。兵部主
事来斯行有武略，自严请为监军。山东白莲妖贼起，
令斯行率五千人往，功多。初，万历四十六年辽东用
兵，议行登、莱海运。明年二月特设户部侍郎一人，兼
右佥都御史，出督辽饷，岁运驻天津米百八十万石，
豆半之，银三百二十四万两，以山东巡抚李长庚任
之，诸事办治。及是长庚迁，乃命自严代。严核兵籍，饷
无所冒，赢金数万。论前平妖功，进右都御史兼户部
右侍郎。时议省天津巡抚，令督饷侍郎兼领其事，即
以委自严。京师再地震，自严言“内批宜慎，恩泽宜节，
人才宜惜，内操宜罢。”语甚切直。地复数震，再疏陈阙
失，皆不纳。在事数年，综核撙节，公私赖之。五年以右
都御史掌南京都察院。明年正月改南京户部尚书。
忠贤议鬻南太仆牧马草场助大工，自严持不可，遂
引疾去。崇祯元年召拜户部尚书。自严以度支大绌，
请核逋赋，督屯田，严考成，汰穴卒，停蓟、密、昌、永四镇
新增盐菜银二十二万。俱报可。二年三月疏言：“诸边
年例，自辽饷外，为银三百二十七万八千有奇。今蓟、
密诸镇节省三十三万，尚应二百九十四”万八千。统
计京边岁入之数，田赋百六十九万二千，盐课百一
十万三千，关税十六万一千，杂税十万三千，事例约
二十万，凡三百二十六万五千有奇。而逋负相沿，所
入不满二百万，即尽充边饷，尚无赢馀。乃京支杂项
八十四万，辽东提塘三十馀万，蓟辽抚赏十四万，辽
东旧饷改新饷二十万，出“浮于入，已一百十三万六
千，况内供召买，宣、大抚赏及一切不时之需，又有出
常额外者。乞敕下廷臣，各陈所见。”廷臣争效，计画自严。乃择其可者，先列十二事：曰增盐引，曰议鼓铸，曰
括杂税，曰核隐田，曰税寺产，曰核牙行，曰停修仓廒，
曰停修公署，曰南马协济，曰崇文铺税，曰京运拨兑，
曰板木折价。已，复列上十二事：曰增关税，曰捐公费，
曰鬻生祠，曰酌巿税，曰汰穴役，曰核虚冒，曰加抵赎，
曰班军折银，曰吏胥纳班，曰河滨滩荡，曰京东水田，
曰殿工冠带。帝悉允行。诏令辑《赋役全书》。自严言：“《全
书》之作，自《行一条鞭》始，距今已四十五年。有一事而
此多彼少者，其弊为混派有司听奸吏暗洒瓜分，其
弊为花派。当大为申饬。”因条《八式》以献，帝即命颁之
天下。先是，忠贤乱政，边饷多不发，自严给如期。又奏
行节饷五事。尝疏言：“最耗财者无如客饷。诸镇年例
合三百二十七万，而客额居三之一，宜大裁省。其次
则有抚赏、召买、修筑诸费，皆不可不节。”帝褒纳之。其
冬，京师被兵。帝忧劳国事，旨中夜数发。自严奏答无
滞，不敢安寝。头目臃肿，事幸无乏。明年夏六月，以司
计无术，贻祸封疆，自劾六罪乞罢。优旨慰留。先以考
满，加太子少保。叙遵、永克复功，加太子太保。兵部尚
书梁廷栋请增天下田赋，自严不能止。于是旧增五
百二十万之外，更增百六十五万有奇，天下益耗矣。
已，陈时务十事，意皆主利民，帝悉采纳。又以兵饷日
增，屡请清核，而兵部及督抚率为寝阁。复乞汰内地
及无用之兵，帝即令严饬，然不能尽行也。御史余应
桂劾自严殿试读卷，首荐陈于泰，乃首辅周延儒姻
娅。自严遂引疾乞休，疏四上，不允。时有诏，县令将行
取者，户部先核其钱谷。华亭知县郑友元已入为御
史，先任青浦，逋金花银二千九百。帝以诘户部，自严
言“友元已输十之七，贮太仓。”帝令主库者核实无有。
帝怒，责自严。自严饰词辨。帝益怒，遂下自严狱，遣使
逮友元。给事、御史交章论救，不纳。逾月，给事中吴甘
来、御史郭必昌、米助国，因热审减刑，复交章论救。帝
乃释之。八年五月叙四川平贼功，复官致仕。又三年
卒，赐恤如制。